Aftonbladet kävi Torniossa tekemässä reportaasia Ruotsista Suomeen saapuvista turvapaikanhakijoista. Jutusta paistaa ennen kaikkea ihmetys naapurimaata kohtaan.

Lehden haastattelemat turvapaikanhakijat ihmettelevät poliisien määrää. Kuva viime viikolta Torniosta. MIRJA RINTALA

Ruotsalaislehti Aftonbladet on aiemmin kritisoinut kovin sanoin Suomen pakolaispolitiikkaa.

Nyt lehti on käynyt Torniossa katsomassa, miten turvapaikanhakijat saapuvat Ruotsista Suomeen ja mikä heitä odottaa Suomessa.

Lehden juttu käy ensin läpi maat, joiden kautta turvapaikanhakijat ovat saapuneet Suomeen. Sen jälkeen seuraa kommentti:

- Totta kai turvapaikanhakijat ovat ylittäneet useita rajoja, joissa tilanne on ollut ankeampi kuin täällä, muttei vastaanottoa Suomessa kyllä ystävälliseksi voi kutsua.

Lehti kuvailee, kuinka puolella turvapaikanhakijoita vastaanottavat lähinnä karjuvat sotilaat. Kirjoituksessa ihmetellään myös sitä, että turvapaikanhakijoita varten on bajamajoja, mutta kun toimittaja kysyy, onko rajan lähellä olevan lukion sisällä vessoja, hänelle ei vastata.

Turvapaikanhakijatkin ihmettelevät poliiseja

Lehden haastattelemat turvapaikanhakijat taas ihmettelevät poliisien määrää.

- En tiedä, miksi kaikki nämä poliisit ja sotilaat ovat täällä, mutta hyvä, jos voimme näyttää tarvitsevamme turvapaikkaa, eräs irakilainen turvapaikanhakija sanoo.

Hän lisää halunneensa Suomeen sen vuoksi, että maassamme on paljon irakilaisia, ja meillä on mahdollisuus jäädä tänne.

Kommentteja vaikea saada

Kirjoituksessa ihmetellään paitsi suomalaisten asennetta turvapaikanhakijoita kohtaan myös tympeyttä Aftonbladetin toimittajaa kohtaan. Hän kun ei tunnu saavan kysymyksiinsä vastauksia.

Paikallisilta toimittajan on niin ikään vaikea saada kommentteja. Torniolaiset kyllä kuvailevat turvapaikanhakijoita autoistaan, mutteivät suostu haastatteluun.

Yksi viikonlopun mielenosoituksen järjestäjistä ei halua myöskään tavata.

Ainoastaan suomalainen Jari Meskanen suostuu keskustelemaan Aftonbladetin toimittajan kanssa.

- Hävettää olla suomalainen. Suomalaiset osoittavat mieltä, eivätkä avaa sydäntään niille ihmisille, jotka tarvitsevat apua, hän sanoo.

Meskanen oli käynyt lastensa kanssa mielenosoituksessa viime viikonloppuna, koska halusi näyttää heille, mikä on oikein ja mikä on väärin. Häntä ihmetyttää suomalaisten asenne turvapaikanhakijoita kohtaan.

- Mitä jos Ruotsi olisi kääntänyt selkänsä Suomelle sodan aikaan? Mikä tilanne täällä olisi nyt? Miten ihmeessä suomalaiset ovat voineet jo nyt unohtaa, että he ovat itse joutuneet pakenemaan sota? Meskanen kysyy.